《和丁与善》
元代·郭钰

冻鹘不得栖上林，锻羽卑飞空苦心。是处扫愁一斗酒，长年知己孤桐琴，缘谁推抱遂至今。

萍水相逢共为客，灯火长淹风雨夕。怅望乡关归计迟，聿陪杖屦欢情浃。

嗟我囊空无一钱，头颅赢得千丝雪。野性专于鱼鸟亲，始知嵇康交欲绝。

偶题诗句落人间，肮脏伊优两无遇。旧游旧钓总依然，不恨归云无托处。

杯行到君君莫止，酒醒明朝各分袂。霜飞茆屋砚敲冰，月上空山剑如水。

写诗持报肠九回，明年当复为君来。相思但见梅花月，如对玉人衔酒杯。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。